Projek werp lig op geskiedenis | Netwerk24
Projek werp lig op geskiedenis
'n Eeu ná die Groot Trek van 1838 is die kliptafereel van 'n ossewa tydens die Simboliese Ossewatrek-feesvieringe in 1938 uitgelê. In 1988, 150 jaar ná die Groot Trek, is weer feesgevier. S.J. van Niekerk was die voorsitter van die kliptafereelkomitee, Joz J. du Toit was die argitek en D.M. von der Heiden was die boumeester. Ds. J.C. du Plessis, O.A.I. Davel en H. Potgieter was ook komiteelede.Foto: Verskaf
Die Rapportryerskorps van Bethlehem het as deel van 'n geskiedenisprojek die ossewa-tafereel van klip oorgeverf.
Twee uitstaande gebeurtenisse van 1938 was die besoek van die Piet Retief- en Vrou-en-Moeder-wa van die Simboliese Ossewatrek se besoek aan Bethlehem op 5 November 1938, en daarna die besoek van die goewerneur-generaal sir Patrick Duncan en dié se vrou, Lady Duncan.
Die Simboliese Ossewatrek het op 8 Augustus 1938 by die standbeeld van Jan van Riebeeck aan Tafelbaai begin, en op 16 Desember 1938 by die Eufeeslaers van Bloedrivier, Pretoria en Kaapstad geëindig.
H.J. Klopper, latere speaker van die eerste Republikeinse Volksraad van Suid-Afrika, was die hoofleier van die Simboliese Ossewatrekke. Die Trek het ook saamgeval met die hoeksteenlegging van die Voortrekkermonument op 16 Desember 1938.
'n Stoet wat onder meer uit 4 000 kinders en 'n perdekommando van 1 000 ruiters bestaan het, het die waens tot in die dorp begelei.
Die laaste Vrystaatse vlag wat tydens die Anglo-Boereoorlog by Fouriesburg gewapper het, is by die feesterrein gehys en duisende feesgangers het die Vrystaatse Volkslied gesing.
Die burgermeester, dr. C.P. Theron, het die verwelkomingswoord gespreek. Ds. Ackerman het tydens die feesverrigtinge aangekondig dat Fonteinstraat tot Eufeesstraat herdoop sal word, en die koppie waar die Trek verwelkom is, die Klopperkoppie.
Dit is teen dié koppie waarteen die kliptafereel van 'n ossewa gepak is.
Die Hoërskool Bethlehem is verder tot die Hoërskool Voortrekker herdoop, en die sportterrein langs die skool tot die Dirkie Uys-sportterrein.
Die Bybel wat aan die Voortrekker Christiaan van der Merwe behoort het, is aan die Trekleiers oorhandig.
Die moderator, ds. J.P. van der Spuy, het die hoofrede gehou. Redes is ook deur R.A.T. van der Merwe, lid van die volksraad, en H.J. Klopper gehou. Al drie sprekers het die Afrikaner se tradisionele godsdienssin as tema gebruik.
Die Sondagoggend vroeg is kranse op die grafte geplaas van burgers wat in die Basoeto-oorlog geval het.